P9_TA(2022)0138

Στρατηγική της ΕΕ για την προώθηση της εκπαίδευσης για τα παιδιά σε όλο τον κόσμο

Ψήφισμα του Ευρωπαϊκού Κοινοβουλίου της 3ης Μαΐου 2022 προς μια στρατηγική της ΕΕ για την προώθηση της εκπαίδευσης των παιδιών σε όλο τον κόσμο: μετριασμός των επιπτώσεων της πανδημίας της COVID-19 (2021/2209(INI))

(2022/C 465/04)

Το Ευρωπαϊκό Κοινοβούλιο,

— έχοντας υπόψη τη Διεθνή Σύμβαση των Δικαιωμάτων του Παιδιού, της 20ής Νοεμβρίου 1989,

— έχοντας υπόψη το άρθρο 26 της Οικουμενικής Διακήρυξης των Δικαιωμάτων του Ανθρώπου, το άρθρο 18 του Διεθνούς Συμφώνου για τα Ατομικά και Πολιτικά Δικαιώματα, τα άρθρα 13 και 14 του Διεθνούς Συμφώνου για τα Οικονομικά, Κοινωνικά και Πολιτιστικά Δικαιώματα και το άρθρο 10 της Σύμβασης για την εξάλειψη όλων των μορφών διακρίσεων κατά των γυναικών,

— έχοντας υπόψη τους στόχους βιώσιμης ανάπτυξης (ΣΒΑ) του ΟΗΕ που εγκρίθηκαν το 2015 και την έκθεση του ΟΗΕ για τους στόχους βιώσιμης ανάπτυξης για το 2021,

— έχοντας υπόψη τις Γενικές Παρατηρήσεις της Επιτροπής του ΟΗΕ για τα Δικαιώματα του Παιδιού (1),

— έχοντας υπόψη τις κατευθυντήριες γραμμές του ΟΗΕ για την εναλλακτική φροντίδα των παιδιών, της 18ης Δεκεμβρίου 2009,

— έχοντας υπόψη την παγκόσμια μελέτη του ΟΗΕ σχετικά με τα παιδιά που στερούνται την ελευθερία τους, της 11ης Ιουλίου 2019,

— έχοντας υπόψη το ενημερωτικό σημείωμα του ΟΗΕ, της 15ης Απριλίου 2020, με τίτλο «The impact of COVID-19 on children» (Ο αντίκτυπος της νόσου COVID-19 στα παιδιά), και τη θετική κοινή απόκριση της ΕΕ και της Ομάδας Κρατών Λατινικής Αμερικής και Καραϊβικής σε αυτό, που υπεγράφη από 173 χώρες,

— έχοντας υπόψη την πολιτική απόκριση του Οργανισμού Οικονομικής Συνεργασίας και Ανάπτυξης, της 19ης Οκτωβρίου 2020, με τίτλο «What is the impact of the COVID-19 pandemic on immigrants and their children?» (Τι αντίκτυπο έχει η πανδημία της COVID-19 στους μετανάστες και τα παιδιά τους;),

— έχοντας υπόψη τη Σύμβαση για την απαγόρευση των διακρίσεων στην εκπαίδευση της UNESCO, που εγκρίθηκε στις 14 Δεκεμβρίου 1960·

— λαμβάνοντας υπόψη το φυλλάδιο της UNICEF, της UNESCO και της Παγκόσμιας Τράπεζας με τίτλο «Mission: Recovering Education in 2021» (Αποστολή: Αποκατάσταση της εκπαίδευσης το 2021),

— έχοντας υπόψη το άρθρο 49 του Χάρτη του Οργανισμού Αμερικανικών Κρατών του 1967·

— έχοντας υπόψη το άρθρο 11 του Αφρικανικού Χάρτη για τα δικαιώματα και την ευημερία των παιδιών του 1990·

— έχοντας υπόψη τα άρθρα 17 και 25 του Αφρικανικού Χάρτη των Δικαιωμάτων του Ανθρώπου και των Λαών του 1981·

— έχοντας υπόψη το άρθρο 31 της Διακήρυξης του Συνδέσμου Κρατών της Νοτιοανατολικής Ασίας του 2012 για τα ανθρώπινα δικαιώματα,

— έχοντας υπόψη το άρθρο 14 του Χάρτη των Θεμελιωδών Δικαιωμάτων της ΕE·

— λαμβάνοντας υπόψη τα άρθρα 3, 5 και 21 της Συνθήκης για την Ευρωπαϊκή Ένωση,

— έχοντας υπόψη την έκθεση του Αναπτυξιακού Προγράμματος του ΟΗΕ, του Απριλίου 2021, με τίτλο «Leaving No One Behind: Impact of COVID-19 on the Sustainable Development Goals (SDGs)» (Κανείς στο περιθώριο: Ο αντίκτυπος της νόσου COVID-19 στους στόχους βιώσιμης ανάπτυξης (ΣΒΑ)),

— έχοντας υπόψη την Ευρωπαϊκή Εγγύηση για τα Παιδιά·

— έχοντας υπόψη την ανακήρυξη του 2021 ως Διεθνούς Έτους για την εξάλειψη της παιδικής εργασίας και την προσέγγιση μηδενικής ανοχής της Επιτροπής απέναντι στην παιδική εργασία,

— έχοντας υπόψη το ψήφισμά του της 26ης Νοεμβρίου 2019 σχετικά με τα δικαιώματα των παιδιών επ’ ευκαιρία της 30ής επετείου της Σύμβασης των Ηνωμένων Εθνών για τα Δικαιώματα του Παιδιού (2),

— έχοντας υπόψη το ψήφισμά του της 11ης Μαρτίου 2021 για τη συριακή σύγκρουση — 10 χρόνια μετά την εξέγερση (3)·

— έχοντας υπόψη το άρθρο 54 του Κανονισμού του,

— έχοντας υπόψη τις γνωμοδοτήσεις της Επιτροπής Ανάπτυξης και της Επιτροπής Πολιτισμού και Παιδείας,

— έχοντας υπόψη την έκθεση της Επιτροπής Εξωτερικών Υποθέσεων (A9-0058/2022),

A. λαμβάνοντας υπόψη ότι περίπου πέντε εκατομμύρια άτομα παγκοσμίως έχουν χάσει τη ζωή τους εξαιτίας της πανδημίας της COVID-19, κάτι που έχει οδηγήσει κυβερνήσεις σε όλο τον κόσμο να εφαρμόσουν έκτακτα μέτρα για τον περιορισμό της εξάπλωσης του ιού της COVID-19, συμπεριλαμβανομένου του κλεισίματος των σχολείων και του περιορισμού της πρόσβασης στις εκπαιδευτικές εγκαταστάσεις·

B. λαμβάνοντας υπόψη ότι νέες παραλλαγές εντείνουν την υγειονομική κρίση της COVID-19, ενώ οι συγκρούσεις και άλλες κρίσεις, συμπεριλαμβανομένης της κλιματικής κρίσης, εξακολουθούν να θέτουν τα παιδιά σε ολόκληρο τον κόσμο σε αυξημένο κίνδυνο μη εκπλήρωσης των ελάχιστων επιπέδων επάρκειας·

Γ. λαμβάνοντας υπόψη ότι η πρόσβαση στην εκπαίδευση συνιστά διεθνώς αναγνωρισμένο θεμελιώδες ανθρώπινο δικαίωμα που είναι απαραίτητο για την άσκηση άλλων ανθρωπίνων δικαιωμάτων· λαμβάνοντας υπόψη ότι το δικαίωμα στην εκπαίδευση συνεπάγεται ότι η πρωτοβάθμια εκπαίδευση είναι υποχρεωτική, καθολική και προσβάσιμη σε όλους·

Δ. λαμβάνοντας υπόψη ότι η UNICEF εκτιμά ότι περισσότερα από 168 εκατομμύρια παιδιά έχασαν ένα ολόκληρο εκπαιδευτικό έτος λόγω του κλεισίματος των σχολείων εξαιτίας των περιορισμών της κυκλοφορίας της COVID-19, ενώ δεδομένα της UNESCO καταδεικνύουν ότι η εκπαίδευση διαταράχθηκε σημαντικά για 800 εκατομμύρια μαθητές παγκοσμίως οι οποίοι έχασαν τα δύο τρίτα του ακαδημαϊκού έτους κατά μέσο όρο·

E. λαμβάνοντας υπόψη ότι, από τον Μάρτιο του 2020, περίπου 194 χώρες υποχρεώθηκαν να κλείσουν όλα τα σχολεία τους εξαιτίας της πανδημίας της COVID-19, κάτι που επηρέασε περισσότερους από 1,8 δισεκατομμύρια μαθητές παγκοσμίως και διέκοψε την πρόσβασή τους στην εκπαίδευση και σε άλλα ζωτικά οφέλη που πρόσφεραν τα σχολεία· λαμβάνοντας υπόψη ότι σε ορισμένες περιφέρειες τα σχολεία παραμένουν κλειστά· λαμβάνοντας υπόψη ότι το κλείσιμο των σχολείων εκθέτει όλο και περισσότερο τα παιδιά σε βία, κακοποίηση και εκμετάλλευση, μεταξύ άλλων σε οικιακό περιβάλλον· λαμβάνοντας υπόψη ότι το μερικό ή ολικό κλείσιμο των σχολείων επηρεάζει κυρίως τα ευάλωτα και περιθωριοποιημένα παιδιά και τις οικογένειές τους, αυξάνοντας τις ήδη υπάρχουσες ανισότητες εντός των εκπαιδευτικών συστημάτων και διαταράσσοντας όλες τις πτυχές της καθημερινότητάς τους·

ΣΤ. λαμβάνοντας υπόψη ότι, σύμφωνα με τη UNICEF, το ένα τρίτο των παιδιών παγκοσμίως δεν έχουν πρόσβαση στο διαδίκτυο, γεγονός που δημιουργεί εμπόδια στην πρόσβαση σε εξ αποστάσεως/ψηφιακή μάθηση· λαμβάνοντας υπόψη ότι η ανάγκη για προγράμματα εξ αποστάσεως μάθησης και διδασκαλίας θα παραμείνει μετά την πανδημία της COVID-19, ιδίως σε χώρες που πλήττονται από φυσικές καταστροφές και συγκρούσεις· λαμβάνοντας υπόψη ότι η ηλεκτρονική μάθηση δημιούργησε νέες προκλήσεις για τους εκπαιδευτικούς όσον αφορά τη διευκόλυνση της μάθησης για τους μαθητές και τη διατήρηση της κοινωνικής αλληλεπίδρασης· λαμβάνοντας υπόψη ότι η πανδημία της COVID-19 και τα εσπευσμένα καινοτόμα μέτρα που χρησιμοποιήθηκαν για τη διασφάλιση της συνεχούς μάθησης των παιδιών αποτελούν ευκαιρία να επαναπροσδιοριστεί η εκπαίδευση ως πιο προοδευτική, συμπεριληπτική, ευέλικτη και ανθεκτική· λαμβάνοντας υπόψη ότι τα προγράμματα εξ αποστάσεως μάθησης πρέπει να είναι προσβάσιμα για όλα τα παιδιά, λαμβάνοντας υπόψη τις κοινωνικοοικονομικές προκλήσεις που ενδέχεται να αντιμετωπίσουν τα παιδιά, καθώς και την έλλειψη πρόσβασής τους στο διαδίκτυο, τις εκπομπές ή τα ψηφιακά μέσα·

Ζ. λαμβάνοντας υπόψη ότι οι οικονομικές συνέπειες της πανδημίας της COVID-19 στους γονείς έχουν με τη σειρά τους επηρεάσει την υγεία καθώς, την ευημερία και την πρόσβαση των παιδιών τους στην εκπαίδευση· λαμβάνοντας υπόψη ότι το κλείσιμο των σχολείων βρήκε τους γονείς απροετοίμαστους για εκπαίδευση εξ αποστάσεως και κατ’ οίκον· λαμβάνοντας υπόψη ότι ορισμένοι εργαζόμενοι γονείς χωρίς οικονομικά μέσα ή εναλλακτικές λύσεις αναγκάστηκαν να αφήσουν τα παιδιά στο σπίτι μόνα τους, ενώ άλλοι, κυρίως γυναίκες, εξαναγκάστηκαν να εγκαταλείψουν την εργασία τους, ωθώντας έτσι τις οικογένειες στη φτώχεια·

H. λαμβάνοντας υπόψη ότι πάνω από το 90 % των χωρών εισήγαγαν κάποια μορφή εξ αποστάσεως μάθησης κατά τη διάρκεια του κλεισίματος των σχολείων έκτακτης ανάγκης· λαμβάνοντας υπόψη ότι εξ αποστάσεως μάθηση ωφέλησε κυρίως τα παιδιά της πρωτοβάθμιας και δευτεροβάθμιας εκπαίδευσης, αφήνοντας τα παιδιά σε προσχολικό επίπεδο να διατρέχουν κίνδυνο να είναι ανέτοιμα για την πρωτοβάθμια εκπαίδευση·

Θ. λαμβάνοντας υπόψη ότι οι μαθητές σε όλο τον κόσμο έχουν χάσει περίπου 1,8 τρισεκατομμύρια ώρες διδασκαλίας με φυσική παρουσία από την έναρξη της πανδημίας της COVID-19 και ότι δεν παρασχέθηκαν πάνω από 39 δισεκατομμύρια ενδοσχολικά γεύματα παγκοσμίως λόγω του κλεισίματος των σχολείων (4)·

Ι. λαμβάνοντας υπόψη ότι, πολύ πριν από την πανδημία της COVID-19, ο κόσμος αντιμετώπιζε ήδη μια παγκόσμια μαθησιακή κρίση που προκλήθηκε τόσο από τη μετ’ εμποδίων πρόσβαση στην εκπαίδευση λόγω φτώχειας, μεγάλης μετακίνησης προς το κοντινότερο σχολείο, επιβλαβών έμφυλων προτύπων, διακρίσεων έναντι ευάλωτων ομάδων, περιβαλλοντικών κινδύνων και συγκρούσεων, όσο και από την εκπαίδευση που δεν οδηγεί απαραίτητα σε μάθηση· λαμβάνοντας υπόψη ότι η πανδημία επιδείνωσε την κρίσιμη κατάσταση που βιώνουν τα παιδιά σε πολλές περιοχές συρράξεων, που συχνά χαρακτηρίζονται μεταξύ άλλων από αυξανόμενη ανασφάλεια, υψηλή ευαλωτότητα στις επιπτώσεις της κλιματικής αλλαγής και επιθέσεις κατά εκπαιδευτικών ιδρυμάτων, αφήνοντας τα παιδιά εκτεθειμένα σε αυξημένο κίνδυνο στρατολόγησης σε συγκρούσεις, γεγονός που συνιστά σοβαρή παραβίαση των δικαιωμάτων των παιδιών και του διεθνούς ανθρωπιστικού δικαίου· λαμβάνοντας υπόψη ότι 617 εκατομμύρια παιδιά και έφηβοι παγκοσμίως δεν δύνανται να επιτύχουν το ελάχιστο επίπεδο επάρκειας όσον αφορά την ανάγνωση (5) και τα μαθηματικά, μολονότι τα δύο τρίτα αυτών φοιτούν στο σχολείο·

ΙΑ. λαμβάνοντας υπόψη ότι η νόσος COVID-19 έχει εξαλείψει 20 χρόνια εκπαιδευτικών κερδών· λαμβάνοντας υπόψη ότι 101 εκατομμύρια επιπλέον παιδιά — εκ των οποίων το 9 % στην 1η-8η τάξη — δεν συμπλήρωσαν τα ελάχιστα επίπεδα επάρκειας το 2020 (6)·

ΙΒ. λαμβάνοντας υπόψη ότι εκτιμάται ότι, έως το 2030, 825 εκατομμύρια παιδιά επιπλέον θα ενηλικιωθούν χωρίς τις δεξιότητες δευτέρου επιπέδου που χρειάζονται για την εργασία και τη ζωή τους· λαμβάνοντας υπόψη ότι εκατομμύρια παιδιά και νέοι που φοιτούσαν τακτικά σε σχολεία δεν αναπτύσσουν τις γνώσεις και τις δεξιότητες που χρειάζονται για να εισέλθουν επιτυχώς στην αγορά εργασίας, να εκπληρώσουν πλήρως το δυναμικό τους και να συνεισφέρουν στις κοινότητές τους·

ΙΓ. λαμβάνοντας υπόψη ότι το κλείσιμο των σχολείων έχει τεράστιο οικονομικό αντίκτυπο, καθώς αποτρέπει τα παιδιά και τους νέους από το αναπτύσσουν τις απαραίτητες δεξιότητες, να αξιοποιήσουν πλήρως τις δυνατότητές τους και να προετοιμαστούν για τη ζωή, κάτι που συχνά έχει ως αποτέλεσμα την αύξηση της ανεργίας και, συνεπώς, την αύξηση της ανισότητας και, κατά συνέπεια, τη μείωση των ευκαιριών·

ΙΔ. λαμβάνοντας υπόψη ότι, σύμφωνα με τον ΟΗΕ, υπάρχουν 11 εκατομμύρια μαθητές στην πρωτοβάθμια και δευτεροβάθμια εκπαίδευση παγκοσμίως — εκ των οποίων 5,2 εκατομμύρια είναι κορίτσια — που κινδυνεύουν να μην επιστρέψουν στην εκπαίδευση μετά το κλείσιμο των σχολείων λόγων της COVID-19 (7)· λαμβάνοντας υπόψη ότι όσο περισσότερο διάστημα παραμένουν εκτός σχολείου τα παιδιά, τόσο μεγαλύτερη η πιθανότητα να εγκαταλείψουν την εκπαίδευση εξ ολοκλήρου· λαμβάνοντας υπόψη τους κινδύνους αυτής της κατάστασης οι οποίοι υπονομεύουν τα αποτελέσματα που έχουν επιτευχθεί στον τομέα της εκπαίδευσης των κοριτσιών και προς την επίτευξη των ΣΒΑ, ιδίως εκείνων που σχετίζονται με τη μείωση της φτώχειας, την υγεία και την ευημερία, και την ποιοτική παιδεία·

ΙΕ. λαμβάνοντας υπόψη ότι το κλείσιμο των σχολείων επιφέρει διακριτές έμφυλες επιπτώσεις και ενέχει κινδύνους διεύρυνσης των ανισοτήτων· λαμβάνοντας υπόψη ότι, σύμφωνα με εκτιμήσεις, το κλείσιμο των σχολείων κατά τη διάρκεια κρίσεων μπορεί να οδηγήσει σε αύξηση της εφηβικής εγκυμοσύνης· λαμβάνοντας υπόψη ότι τα κορίτσια που δεν φοιτούν στο σχολείο εκτίθενται δυσανάλογα στον κίνδυνο πρώιμου και αναγκαστικού γάμου και σεξουαλικής εκμετάλλευσης· λαμβάνοντας υπόψη ότι εκτιμάται ότι κατά την επόμενη δεκαετία θα μπορούσαν να σημειωθούν ακόμη δύο εκατομμύρια περιπτώσεις ακρωτηριασμού των γυναικείων γεννητικών οργάνων· λαμβάνοντας υπόψη ότι ένας σημαντικός αριθμός κοριτσιών στην υποσαχάρια Αφρική ενδέχεται να αποκλειστούν από την επιστροφή στα σχολεία όταν αυτά ξανανοίξουν, καθώς υπάρχουν ορισμένες πολιτικές που εισάγουν διακρίσεις και απαγορεύουν από τις εγκύους και τις νέες μητέρες να φοιτήσουν στο σχολείο·

ΙΣΤ. λαμβάνοντας υπόψη ότι στον κόσμο, 129 εκατομμύρια κορίτσια είναι εκτός σχολείου, στα οποία συμπεριλαμβάνονται 32 εκατομμύρια σε ηλικία πρωτοβάθμιας εκπαίδευσης, 30 εκατομμύρια σε ηλικία κατώτερης δευτεροβάθμιας εκπαίδευσης και 67 εκατομμύρια σε ηλικία ανώτερης δευτεροβάθμιας εκπαίδευσης· λαμβάνοντας υπόψη ότι λιγότερες από τις μισές χώρες παγκοσμίως έχουν επιτύχει την ισότητα των φύλων στη συμμετοχή στην πρωτοβάθμια εκπαίδευση· λαμβάνοντας υπόψη ότι η μετάβαση στην εξ αποστάσεως μάθηση θέτει τα παιδιά, ιδίως τα κορίτσια, από τα φτωχότερα και πλέον ευάλωτα νοικοκυριά σε σημαντικό κίνδυνο να εγκαταλείψουν το σχολείο μόνιμα ή για παρατεταμένες περιόδους·

ΙΖ. λαμβάνοντας υπόψη ότι 9 από τα 10 πρώτα έθνη με τη μεγαλύτερη δυσκολία όσον αφορά την εκπαίδευση των κοριτσιών βρίσκονται στην υποσαχάρια Αφρική και ότι το εναπομένον έθνος είναι το Αφγανιστάν, στο οποίο οι Ταλιμπάν στερούν ουσιαστικά από τα κορίτσια την εκπαίδευση μετά το δημοτικό σχολείο διατάζοντας το εκ νέου άνοιγμα των γυμνασίων μόνο για αγόρια· λαμβάνοντας υπόψη ότι η ασαφής πολιτική των Ταλιμπάν και οι αόριστες και ανεκπλήρωτες υποσχέσεις σχετικά με την εκπαίδευση των κοριτσιών προκαλεί, για ευνόητους λόγους, σε εκατομμύρια κορίτσια από το Αφγανιστάν φόβο για την εκπαίδευσή τους· λαμβάνοντας υπόψη ότι παρουσιάστηκαν αρκετές διεθνείς πρωτοβουλίες από πανεπιστήμια και ιδιώτες που προσφέρουν εξ αποστάσεως εκπαίδευση στα κορίτσια και στις γυναίκες του Αφγανιστάν·

ΙΗ. λαμβάνοντας υπόψη ότι, σύμφωνα με ορισμένες εθνικές και περιφερειακές αρχές επιβολής του νόμου, τα παιδιά που δεν φοιτούν στο σχολείο — και ιδίως τα κορίτσια και τα παιδιά από μειονεκτούντα περιβάλλοντα, όπως τα παιδιά των μειονοτήτων, τα παιδιά των αγροτικών περιοχών, τα αυτόχθονα παιδιά και τα παιδιά μετανάστες, συμπεριλαμβανομένων των παιδιών προσφύγων, τα παιδιά με αναπηρία, τα παιδιά σε δομές φροντίδας, καθώς και τα παιδιά που έχουν χάσει τους γονείς ή/και τους παππούδες τους από την πανδημία COVID-19, μεταξύ άλλων — είναι δυσανάλογα ευάλωτα στην εκμετάλλευση, την παιδική εργασία και την ενδοοικογενειακή βία, συμπεριλαμβανομένης της παρεύρεσης σε σκηνές βίας, στον διαδικτυακό εκφοβισμό και άλλα εγκλήματα, όπως η σεξουαλική εκμετάλλευση και κακοποίηση (8)·

ΙΘ. λαμβάνοντας υπόψη ότι, πέραν του τεράστιου κοινωνικού κόστους, η Παγκόσμια Τράπεζα εκτιμά ότι ένα παγκόσμιο πεντάμηνο κλείσιμο των σχολείων θα μπορούσε να οδηγήσει σε μαθησιακές απώλειες με τρέχουσα αξία 10 τρισεκατομμυρίων δολαρίων ΗΠΑ· λαμβάνοντας υπόψη ότι η μαθησιακή απώλεια μπορεί να κοστίσει στις οικονομίες έως και 161 εκατομμύρια δολάρια ΗΠΑ την ημέρα·

Κ. λαμβάνοντας υπόψη ότι το κλείσιμο των σχολείων ήταν δυστυχώς απαραίτητο για τον περιορισμό της εξάπλωσης της νόσου COVID-19· λαμβάνοντας υπόψη ότι τα σχολεία είναι κάτι περισσότερο από χώροι όπου τα παιδιά μπορούν να μάθουν, καθώς αποτελούν επίσης σημεία συνάντησης και κόμβους για την ψυχική υγεία και την ψυχοκοινωνική στήριξη· λαμβάνοντας υπόψη ότι σύμφωνα με την UNESCO και τη UNICEF, το κλείσιμο των σχολείων δεν επηρεάζει μόνο το δικαίωμα στην εκπαίδευση αλλά και το δικαίωμα στην υγεία, καθώς περισσότερα από 80 εκατομμύρια παιδιά δεν έλαβαν τον αρχικό εμβολιασμό τους λόγω του κλεισίματος των σχολείων· λαμβάνοντας υπόψη ότι το κλείσιμο των σχολείων σημαίνει ότι οι εκπαιδευτικοί δεν είναι σε θέση να αναζητήσουν ενδείξεις κακοποίησης ή έλλειψης κατάλληλης φροντίδας εκ μέρους των γονέων· λαμβάνοντας υπόψη ότι, σύμφωνα με το Γραφείο Ερευνών της UNICEF — Innocenti και το Παγκόσμιο Επισιτιστικό Πρόγραμμα, το κλείσιμο των σχολείων επηρεάζει επίσης το δικαίωμα στην καλή διατροφή και την πρόσβαση σε ένα ημερήσιο γεύμα· λαμβάνοντας υπόψη ότι τα σχολικά επισιτιστικά προγράμματα μπορούν να παρέχουν κίνητρα στα πιο ευάλωτα παιδιά ώστε να επιστρέψουν στο σχολείο· λαμβάνοντας υπόψη ότι το κλείσιμο των σχολείων επηρεάζει σοβαρά την ψυχική ευεξία των παιδιών, καθώς τα παιδιά μπορεί να εκτεθούν σε βία και άγχος στο σπίτι· λαμβάνοντας υπόψη ότι το κλείσιμο των σχολείων μπορεί να έχει οξείες και μακροχρόνιες ψυχοκοινωνικές συνέπειες, συμπεριλαμβανομένης της κατάθλιψης, αυξημένου άγχους και των αυτοκτονικών τάσεων, καθώς τα παιδιά στερούνται την κοινωνική επαφή·

ΚΑ. λαμβάνοντας υπόψη ότι η εγκατάλειψη του σχολείου ενισχύει την κοινωνική ανισότητα και μπορεί να επηρεάσει τη σταθερότητα και την ευημερία μιας χώρας, θέτοντας έτσι σε κίνδυνο το μέλλον για εκατομμύρια από τα παιδιά στον κόσμο και επηρεάζοντας σοβαρά να χαθεί μια ολόκληρη γενιά· λαμβάνοντας υπόψη ότι η εκπαίδευση έχει αποδειχθεί απαραίτητη για την αντιμετώπιση του εξτρεμισμού και της ριζοσπαστικοποίησης των παιδιών και των νέων·

ΚΒ. λαμβάνοντας υπόψη ότι, σύμφωνα με την έκθεση για την εκπαίδευση του 2021 της Ύπατης Αρμοστείας των Ηνωμένων Εθνών για τους Πρόσφυγες, τα μισά παιδιά πρόσφυγες παραμένουν εκτός σχολείου· λαμβάνοντας υπόψη ότι τα παιδιά πρόσφυγες αποκλείονται από ευκαιρίες εξ αποστάσεως μάθησης· λαμβάνοντας υπόψη ότι οι συνθήκες διαβίωσης των παιδιών προσφύγων σε υπερπλήρεις εγκαταστάσεις, ιδίως εκείνων που ζουν σε καταυλισμούς προσφύγων, συχνά διευκολύνουν την εξάπλωση του ιού και παρεμποδίζουν τη συμμόρφωση με τους υγειονομικούς κανόνες· λαμβάνοντας υπόψη ότι η κατάσταση σχετικά με την COVID-19 στους καταυλισμούς συνιστά κρίση για τα παιδιά, καθώς πολλά από αυτά συχνά παρουσιάζουν εξασθενημένο ανοσοποιητικό σύστημα ή υποκείμενες παθήσεις λόγω της διαβίωσης σε απελπιστικές συνθήκες κατά τη διάρκεια των χρόνων διάπλασής τους, κάτι που τα θέτει σε μεγαλύτερο κίνδυνο σοβαρότερης ασθένειας όταν αντιμετωπίζουν αυτόν τον θανατηφόρο ιό· λαμβάνοντας υπόψη ότι οι περισσότεροι καταυλισμοί προσφύγων δεν διαθέτουν κατάλληλες υπηρεσίες υγείας για να ανταποκριθούν επαρκώς στις ανάγκες των παιδιών και των οικογενειών τους·

ΚΓ. λαμβάνοντας υπόψη ότι η άνιση κατανομή των εμβολίων κατά της νόσου COVID-19 παγκοσμίως επηρεάζει δυσανάλογα τις χώρες χαμηλού εισοδήματος·

1. αναγνωρίζει και εκφράζει εκτίμηση για το έργο των εκπαιδευτικών λειτουργών, κάθε είδους εκπαιδευτικών παραγόντων και βοηθητικού προσωπικού, που προσαρμόστηκαν γρήγορα στην πανδημία COVID-19 και διασφάλισαν τη συνέχιση της διαδικασίας μάθησης για παιδιά και εφήβους· επαινεί, επίσης, πρωτοβουλίες από διεθνείς και τοπικές οργανώσεις της κοινωνίας των πολιτών, ιδιώτες και επιχειρήσεις για παροχή τεχνολογίας των πληροφοριών και των επικοινωνιών, μαθημάτων εξ αποστάσεως και άλλου εκπαιδευτικού υλικού σε παιδιά, ιδίως σε χώρες στις οποίες τα παιδιά έχουν περιορισμένη πρόσβαση σε εξ αποστάσεως μάθηση ή δεν έχουν καθόλου πρόσβαση στη μάθηση· ζητεί από την Επιτροπή, την Ευρωπαϊκή Υπηρεσία Εξωτερικής Δράσης (ΕΥΕΔ) και τα κράτη μέλη να προωθήσουν μια προσέγγιση με βάση τα δικαιώματα των παιδιών όσον αφορά τις παγκόσμιες προσπάθειες για τον μετριασμό του αντικτύπου της πανδημίας COVID-19 στην πρόσβαση των παιδιών στην εκπαίδευση, καθώς και με βάση τις αρχές της μη διάκρισης, της δράσης βάσει του υπέρτερου συμφέροντος του παιδιού και της συμμετοχής των παιδιών·

2. αναγνωρίζει ότι η εκπαίδευση αποτελεί οριζόντιο ζήτημα που σχετίζεται με όλες τις διαστάσεις της βιώσιμης ανάπτυξης·

3. χαιρετίζει τις δεσμεύσεις που αναλήφθηκαν στην Παγκόσμια Διάσκεψη Κορυφής της UNESCO 2021 για την Εκπαίδευση για την Αειφόρο Ανάπτυξη και την υιοθέτηση της Διακήρυξης του Βερολίνου· επιμένει στη διασφάλιση ποιοτικής εκπαίδευσης για όλα τα παιδιά ως παράγοντα επίτευξης όλων των ΣΒΑ του ΟΗΕ, και υπογραμμίζει τη σημασία της ενσωμάτωσης της βιώσιμης ανάπτυξης σε όλα τα επίπεδα εκπαίδευσης και κατάρτισης από την πρώιμη παιδική ηλικία έως την τριτοβάθμια εκπαίδευση και την εκπαίδευση ενηλίκων, συμπεριλαμβανομένης της επαγγελματικής εκπαίδευσης και κατάρτισης, της μη τυπικής εκπαίδευσης και της άτυπης μάθησης·

4. επιμένει ότι η ΕΕ πρέπει να πρωτοστατήσει ως εκπαιδευτική δύναμη που επιτρέπει στα κράτη μέλη να ασκούν πλήρως την ικανότητά τους να στηρίζουν την εκπαίδευση των παιδιών σε ολόκληρο τον κόσμο και να εκφράζουν τις πεποιθήσεις τους για το θέμα αυτό· υπογραμμίζει τον βασικό ρόλο του μελλοντικού Ευρωπαϊκού Χώρου Εκπαίδευσης που θα παρέχει μια σημαντική ευκαιρία για περισσότερη διεθνή συνεργασία για την οικοδόμηση συνεργιών στην εκπαίδευση πέρα από την Ευρώπη, προκειμένου να αναπτυχθούν κοινές προσεγγίσεις και λύσεις σε κοινές προκλήσεις· ζητεί από την Επιτροπή να εντείνει τις προσπάθειές της για τον καθορισμό μιας στρατηγικής για τον σκοπό αυτό, συμπεριλαμβανομένης σαφούς περιγραφής και στόχων·

5. τονίζει ότι είναι ιδιαίτερα σημαντικό να διασφαλιστούν το δικαίωμα των παιδιών στην εκπαίδευση και να δοθεί σε όλα τα παιδιά η ευκαιρία να επιστρέψουν στο σχολείο και ζητεί από την Επιτροπή, την ΕΥΕΔ και τα κράτη μέλη να υποστηρίξουν τις αρχές των τρίτων χωρών στο να θέσουν ως προτεραιότητα στα σχέδια ανάκαμψής τους το εκ νέου άνοιγμα των σχολείων, συμπεριλαμβανομένης της στήριξης των δασκάλων για να βοηθήσουν τα παιδιά να καλύψουν τα μαθησιακά κενά τους και της στήριξης της ευημερίας των παιδιών, καθώς το σχολείο είναι ζωτικής σημασίας για τη μάθηση, την ασφάλεια, την υγεία, τη διατροφή και τη συνολική ευημερία των παιδιών· καλεί την Επιτροπή, την ΕΥΕΔ και τα κράτη μέλη να βοηθήσουν τις αρχές τρίτων χωρών προκειμένου αφενός να διασφαλίσουν ότι όλα τα παιδιά απολαμβάνουν το δικαίωμά τους στη πρωτοβάθμια εκπαίδευση και αφετέρου να λάβουν μέτρα για να διασφαλίσουν ότι η δευτεροβάθμια εκπαίδευση είναι διαθέσιμη και προσβάσιμη· καλεί επίσης την Επιτροπή, την ΕΥΕΔ και τα κράτη μέλη να υποστηρίξουν τις αρχές τρίτων χωρών στην ανάπτυξη και εφαρμογή ψηφιακών μεθόδων διδασκαλίας και μάθησης και να διευκολύνουν την πρόσβαση στο διαδίκτυο για όλους·

6. θεωρεί ότι η βελτίωση της εγχώριας κινητοποίησης πόρων, η προστασία και η σημαντική αύξηση των εγχώριων δαπανών για κοινωνικούς τομείς, κυρίως την εκπαίδευση και την υγεία, και η βελτίωση της ποιότητας των δαπανών πρέπει να τίθενται σε προτεραιότητα στα εθνικά σχέδια ανάκαμψης και στα προγράμματα παρέμβασης που διαχειρίζονται ενωσιακοί και διεθνείς χρηματοδοτικοί οργανισμοί· επιμένει, σε αυτό το πλαίσιο, στη διασφάλιση της ίσης κατανομής πόρων και χρηματοδότησης, έτσι ώστε να μην μένουν πίσω τα μειονεκτούντα, φτωχά και περιθωριοποιημένα παιδιά — και ιδίως τα κορίτσια — οι νέοι και οι οικογένειες· τονίζει ότι το υπέρτερο συμφέρον του παιδιού πρέπει να καθοδηγεί όλες τις προσπάθειες για τον μετριασμό του αντικτύπου της πανδημίας COVID-19 στην πρόσβαση στην εκπαίδευση και ότι τα εν λόγω μέτρα πρέπει να τηρούν τα δικαιώματα των παιδιών να είναι ενήμερα, ενδυναμωμένα και να τους παρέχονται ευκαιρίες να εκφράζουν τις απόψεις τους·

7. τονίζει ότι είναι απαραίτητο να ληφθεί υπόψη η κοινωνική κατάσταση των γονέων και να παρασχεθεί στήριξη στις οικογένειες των οποίων τα εισοδήματα συρρικνώθηκαν εξαιτίας των οικονομικών επιπτώσεων της πανδημίας COVID-19·

8. αναγνωρίζει ότι η επίτευξη ποιοτικής εκπαίδευσης πρέπει να αποτελεί προτεραιότητα για την επίσημη αναπτυξιακή βοήθεια της ΕΕ και των κρατών μελών·

9. σημειώνει ότι ο αναγκαστικός εκτοπισμός οδηγεί σε αύξηση του αριθμού των ατόμων που ζουν σε προσφυγικά περιβάλλοντα· καλεί την Επιτροπή να στηρίξει τη μετάδοση δεξιοτήτων στους καταυλισμούς προσφύγων καθώς και την ισχυρή εκπαιδευτική υποστήριξη των προσφύγων και των εκτοπισμένων, προκειμένου να υποστηριχθεί η ένταξή τους και η συμμετοχή τους σε δραστηριότητες που παράγουν εισόδημα·

10. ανησυχεί για τον μακροχρόνιο οικονομικό αντίκτυπο της πανδημίας στη χρηματοδότηση της εκπαίδευσης, καθώς η πλειονότητα των κρατών μελών της UNESCO δεν έχουν φτάσει ακόμη το όριο του 4 έως 6 % του ΑΕΠ ή του 15 έως 20 % των δημόσιων δαπανών·

11. τονίζει ότι συντελείται μια αδικία στο πλαίσιο των προσπαθειών καταπολέμησης των πανδημιών λόγω της άνισης πρόσβασης στα εμβόλια και των άνισων επιλογών προστασίας που προκύπτουν· τονίζει ότι η πανδημία μπορεί να τερματιστεί μόνο αυτό γίνει σε παγκόσμιο επίπεδο και ότι τα εμβόλια πρέπει να είναι διαθέσιμα σε όλους· ζητεί από τα κράτη μέλη να αυξήσουν τη συνολική απόδοση και τις εισφορές τους στο πρόγραμμα COVAX του ΟΗΕ προκειμένου να εγγυηθούν την επαρκή πρόσβαση των τρίτων χωρών σε εμβόλια κατά της COVID-19, έτσι ώστε να τους επιτραπεί να εφαρμόσουν εθνικές εκστρατείες εμβολιασμού κατά της COVID-19, οι οποίες θα συνάδουν με τις κατευθυντήριες γραμμές που έχουν οριστεί από τις αρμόδιες εθνικές δημόσιες αρχές υγείας και την Παγκόσμια Οργάνωση Υγείας, με σκοπό να διασφαλιστεί η ταχεία επιστροφή στο σχολείο· ζητεί από την Επιτροπή, την ΕΥΕΔ και τα κράτη μέλη να συνεργαστούν στενά με τους διατλαντικούς συμμάχους τους και τους διεθνείς εταίρους τους, προκειμένου να ενισχυθεί η παγκόσμια προμήθεια εμβολίων κατά της νόσου COVID-19, διασφαλίζοντας τη δίκαιη διανομή στις χώρες και τους πληθυσμούς που έχουν τη μεγαλύτερη ανάγκη, και αποσκοπώντας στην ενίσχυση της παγκόσμιας πρόσβασης σε οικονομικά προσιτά ιατρικά προϊόντα που σχετίζονται με τη νόσο COVID-19 και στην αντιμετώπιση των παγκόσμιων περιορισμών παραγωγής και των ελλείψεων εφοδιασμού·

12. ζητεί από την ΕΕ, σε συνεργασία με τις ΗΠΑ και άλλα μέλη του Παγκόσμιου Οργανισμού Εμπορίου (ΠΟΕ), να αναβαθμίσει την παραγωγή και το φάσμα των επιλογών εφοδιασμού για να διασφαλίσει ισότιμη πρόσβαση σε διαγνωστικά μέσα, εμβόλια, θεραπευτικά μέσα και άλλα σχετικά προϊόντα υγείας που απαιτούνται για τον περιορισμό, την πρόληψη και τη θεραπεία της νόσου COVID-19 και να διασφαλίσει ότι οι στόχοι αυτοί θα επιτευχθούν από τη 12η υπουργική διάσκεψη του ΠΟΕ·

13. ζητεί από την Επιτροπή, την ΕΥΕΔ και τα κράτη μέλη να υποστηρίξουν τις αρχές των τρίτων χωρών στη χρηματοδότηση και εφαρμογή επιχειρήσεων για ένα «ασφαλές σχολείο», συμπεριλαμβανομένης της παροχής υγειονομικών προμηθειών και πληροφοριών σχετικά με το πλύσιμο των χεριών και άλλα υγειονομικά μέτρα, καθώς και της διατήρησης της συνέχειας υπηρεσιών σίτισης για παιδιά και εφήβους σχολικής ηλικίας· τονίζει ότι τα σχολικά γεύματα και το καθαρό νερό είναι ζωτικής σημασίας για τη διασφάλιση της διατροφής, της ανάπτυξης και της εξέλιξης των παιδιών, καθώς παρέχουν ισχυρό κίνητρο στα παιδιά — και ιδίως στα κορίτσια και σε όσα παιδιά προέρχονται από τις φτωχότερες πιο περιθωριοποιημένες κοινότητες — να επιστρέψουν μόλις αρθούν οι περιορισμοί· τονίζει, σε αυτό το πλαίσιο, τον βασικό ρόλο που μπορούν να διαδραματίσουν οι δάσκαλοι και οι φορείς της κοινωνίας των πολιτών, συμπεριλαμβανομένων των οργανώσεων θρησκευτικού χαρακτήρα, των θρησκευτικών κοινοτήτων και των ΜΚΟ, στην προώθηση της υγείας και στην καταπολέμηση της πανδημίας της COVID-19, καθώς και στη στήριξη των παιδιών και των οικογενειών τους προκειμένου να υπερβούν τις προκλήσεις και τις δυσκολίες που προκάλεσε η υγειονομική κρίση, βελτιώνοντας την ευημερία τους και παρέχοντας προγράμματα κατάρτισης και άσκησης·

14. ζητεί από την Επιτροπή, την ΕΥΕΔ και τα κράτη μέλη να υποστηρίξουν τις αρχές των τρίτων χωρών στην εκπόνηση σχεδίων για τον μετριασμό και τη διαχείριση του κινδύνου στην εκπαίδευση μέσω του σχεδιασμού ανθεκτικότητας· τονίζει ότι είναι σημαντικό να αναπτυχθεί και να διασφαλιστεί τώρα σχεδιασμός αντιμετώπισης ενδεχόμενων ή έκτακτων καταστάσεων και σχεδίων απόκρισης σε καταστάσεις κρίσης προκειμένου να μειωθεί ο κίνδυνος μετάδοσης της COVID-19 στα σχολεία και να ελαχιστοποιηθεί ο αντίκτυπος του κλεισίματος των σχολείων στα παιδιά και στις οικογένειές τους, και ιδίως στα φτωχότερα και πιο περιθωριοποιημένα παιδιά καθώς και σε όσα πάσχουν από σοβαρή αναπηρία· τονίζει, εν προκειμένω, την ανάγκη να δοθεί προτεραιότητα στα παιδιά των περιοχών που επηρεάζονται από συρράξεις και στην πρόσβασή τους σε υψηλού επιπέδου εκπαίδευση·

15. υπογραμμίζει τον αντίκτυπο που θα μπορούσε να έχει το κλείσιμο των σχολείων στις επαγγελματικές ευθύνες των γονέων, ενώ ταυτόχρονα φροντίζουν τα παιδιά τους· τονίζει τη σημασία παροχής κατάλληλων πόρων και κατευθυντήριων οδηγιών στους εργαζόμενους γονείς σχετικά με την εκπαίδευση εξ αποστάσεως, τις εξωσχολικές δραστηριότητες και τις μεθόδους ψυχολογικής υποστήριξης ώστε να εξισορροπηθεί η εργασία από το σπίτι με την κατ’ οίκον μάθηση·

16. τονίζει τη σημασία της παροχής εκπαιδευτικής και ψυχοκοινωνικής στήριξης στα παιδιά και τις οικογένειες που πρέπει να αυτοαπομονώνονται προκειμένου να ελαχιστοποιηθεί ο κίνδυνος μετάδοσης με σκοπό τη μείωση της έντασης και του άγχους στο σπίτι·

17. ζητεί από την Επιτροπή, την ΕΥΕΔ και τα κράτη μέλη να υποστηρίξουν τις αρχές των τρίτων χωρών στην προδραστική έκδοση κατευθυντήριων οδηγιών σχετικά με τις βέλτιστες πρακτικές για την εξ αποστάσεως μάθηση και στη διασφάλιση της χρήσης κατάλληλων και ασφαλών εργαλείων, προγραμμάτων σπουδών και τεχνολογίας που θα καθίστανται προσβάσιμα στα παιδιά των οικογενειών χαμηλού εισοδήματος, τα παιδιά της επαρχίας, των αυτοχθόνων και των μεταναστών, τα περιθωριοποιημένα παιδιά και τα παιδιά με αναπηρία ή μαθησιακές δυσκολίες, τα παιδιά σε εναλλακτικές δομές φροντίδας, τα παιδιά σε χώρους κράτησης και στα παιδιά που ζουν σε απομακρυσμένες περιοχές ή σε περιβάλλοντα στα οποία στερούνται την ελευθερία τους ή στα οποία δεν υπάρχει επαρκής πρόσβαση στο Διαδίκτυο· τονίζει τη δυνατότητα της ψηφιακής μάθησης να παρέχει στα εκπαιδευτικά ιδρύματα τη δυνατότητα να έχουν πρόσβαση σε όλα τα παιδιά γρήγορα και σε μεγάλη κλίμακα, και παράλληλα προωθούν τις εταιρικές σχέσεις και τη συνεργασία με ευρύ φάσμα παραγόντων από την κοινωνία των πολιτών, καθώς και από τον δημόσιο και τον ιδιωτικό τομέα· επιμένει, ωστόσο, ότι η επένδυση στην ψηφιακή μάθηση πρέπει να αποσκοπεί στη μείωση του ψηφιακού χάσματος και να αφορά συγκεκριμένο πλαίσιο, να είναι σύμφωνη προς το υπέρτερο συμφέρον του παιδιού και να μην αποβαίνει εις βάρος των υποστηρικτικών δομών και του προσωπικού βασικής εκπαίδευσης, καθώς και της δια ζώσης μάθησης· υπενθυμίζει, ωστόσο, ότι η πρόσβαση στις ψηφιακές τεχνολογίες εξακολουθεί να μην είναι ίση ή ευρέως διαδεδομένη κατά τη διάρκεια της πανδημίας· θεωρεί ότι απαιτούνται σημαντικές επενδύσεις σε αυτόν τον τομέα, τόσο όσον αφορά την κατάρτιση όσο και τη χρηματοδότηση· καλεί την ΕΕ και τα κράτη μέλη της να συνεχίσουν να παρέχουν προσβάσιμους εκπαιδευτικούς πόρους και ανοικτή πρόσβαση σε ψηφιακά εργαλεία για εκπαιδευτικούς, γονείς και σπουδαστές· τονίζει σε αυτό το πλαίσιο ότι η ιδιωτική ζωή των παιδιών και η προστασία των προσωπικών δεδομένων πρέπει να διασφαλίζονται με όλα τα ψηφιακά εργαλεία και ότι πρέπει να δοθεί προσοχή στο περιεχόμενο της ισότητας των φύλων και στις διαφορετικές πραγματικότητες της ζωής των παιδιών·

18. καλεί την Επιτροπή και την ΕΥΕΔ να διατηρήσουν ισχυρή χρηματοδότηση για την εκπαίδευση μέσω όλων των διαθέσιμων χρηματοδοτικών μέσων της ΕΕ σύμφωνα με το κριτήριο αναφοράς του 10 % για την εκπαίδευση στο μέσο «Η Ευρώπη στον κόσμο» και να καταστήσουν διαθέσιμη περισσότερη χρηματοδότηση προκειμένου να αυξηθεί η ανθεκτικότητα στις τρέχουσες και μελλοντικές κρίσεις·

19. ζητεί από την Επιτροπή, την ΕΥΕΔ και τα κράτη μέλη να υποστηρίξουν τις αρχές των τρίτων χωρών στη διασφάλιση της κατάλληλης φροντίδας για τα παιδιά, μεταξύ άλλων θεσπίζοντας ένα σχέδιο έκτακτης ανάγκης για τη φροντίδα των παιδιών που μένουν ορφανά ή χωρίς κατάλληλη φροντίδα λόγω σοβαρών περιπτώσεων COVID-19 που απαιτούν νοσηλεία των ενήλικων φροντιστών τους·

20. καλεί την Επιτροπή να συνδέσει τις πιθανές επενδυτικές δραστηριότητες ελαχιστοποίησης των κινδύνων με τη χρηματοδοτική στήριξη για την πρόσβαση στην εκπαίδευση και την επαγγελματική κατάρτιση, ιδίως για τη δημιουργία κατάλληλων υποδομών και κατάρτισης για τους εκπαιδευτικούς, στο πλαίσιο του Μηχανισμού Γειτονίας, Ανάπτυξης και Διεθνούς Συνεργασίας (ΜΓΑΔΣ) — Η Ευρώπη στον κόσμο·

21. ζητεί από την Επιτροπή και την ΕΥΕΔ να υποστηρίξουν τις κυβερνήσεις των τρίτων χωρών στη δημιουργία και περαιτέρω ανάπτυξη ισχυρότερων εκπαιδευτικών συστημάτων που θα είναι ευαισθητοποιημένα ως προς τη διάσταση του φύλου και συμπεριληπτικά και θα συνοδεύονται από την εκρίζωση κάθε είδους έμφυλης βίας κατά των γυναικών και των κοριτσιών· υπενθυμίζει ότι η πρόσβαση των γυναικών στην εκπαίδευση έχει θεσπιστεί ως θεμελιώδες δικαίωμα από τον ΟΗΕ· πιστεύει ότι η αύξηση της εκπαίδευσης των κοριτσιών και η στήριξη της συμμετοχής των γυναικών στην εκπαίδευση και τη σταδιοδρομία στους τομείς των θετικών επιστημών, της τεχνολογίας, της μηχανικής και των μαθηματικών (STEM) κατά προτεραιότητα θα πρέπει να αποτελέσει κεντρικό στόχο πολιτικής για την ΕΕ και τη διεθνή αναπτυξιακή κοινότητα· επιμένει, σε αυτό το πλαίσιο, την ανάγκη να έχουν τα κορίτσια τη δυνατότητα να ολοκληρώσουν την εκπαίδευσή τους και να έχουν πρόσβαση σε πληροφορίες και υπηρεσίες κατάλληλες για την ηλικία, που δεν εισάγουν διακρίσεις, που είναι απαλλαγμένες από προκαταλήψεις λόγω φύλου και που παρέχουν ίσες ευκαιρίες ώστε να αξιοποιήσουν πλήρως τις δυνατότητές τους· τονίζει την επείγουσα ανάγκη να αντιμετωπιστούν οι φραγμοί που σχετίζονται με το φύλο στην εκπαίδευση, όπως νόμοι, πολιτικές και επιβλαβείς κοινωνικοπολιτισμικοί κανόνες που αποτρέπουν τα κορίτσια να συνεχίσουν την εκπαίδευσή τους σε περίπτωση εγκυμοσύνης, γάμου ή μητρότητας· ενθαρρύνει την αντιμετώπιση έμφυλων στερεοτύπων και επιβλαβών κοινωνικοπολιτισμικών κανόνων μέσω της εκπαίδευσης, και την πρόληψη της βίας μέσω προγραμμάτων κατάρτισης ευαισθητοποιημένων ως προς τη διάσταση του φύλου·

22. καταδικάζει το γεγονός ότι εκατομμύρια κορίτσια παγκοσμίως δεν έχουν πρόσβαση στην εκπαίδευση, με αποτέλεσμα να εκτίθενται σε εξάρτηση και να διατρέχουν μεγαλύτερο κίνδυνο βίας και εκμετάλλευσης, ιδίως σε περιπτώσεις όπου γυναίκες και κορίτσια στερούνται συστηματικά την πρόσβαση στην εκπαίδευση, την εργασία και τη δημόσια ζωή από τις αρχές που βρίσκονται στην εξουσία· απορρίπτει την κακή χρήση και την εργαλειοποίηση οποιασδήποτε πρακτικής που εισάγει διακρίσεις στην πρόσβαση στην εκπαίδευση και επιβάλλει το κλείσιμο των σχολείων· ζητεί να λάβουν τέλος αυτές οι πρακτικές και ζητεί το εκ νέου άνοιγμα όλων των σχολείων για τα κορίτσια και τις γυναίκες·

23. καλεί την Επιτροπή και την ΕΥΕΔ να διατηρήσουν και να ενισχύσουν περαιτέρω τα επιτεύγματα των προηγούμενων 20 ετών στην εκπαίδευση των κοριτσιών και των γυναικών στο Αφγανιστάν· ζητεί την κατανομή των απαιτούμενων κονδυλίων εντός του πακέτου ανθρωπιστικής βοήθειας της ΕΕ για το Αφγανιστάν, προκειμένου να έχουν τη δυνατότητα οι διεθνείς και τοπικές οργανώσεις να διευκολύνουν το εκ νέου άνοιγμα των εκπαιδευτικών εγκαταστάσεων για τις γυναίκες και τα κορίτσια και να αναπτύξουν προγράμματα εξ αποστάσεως μάθησης ως προσωρινό μέτρο· ζητεί να δοθεί παρεμφερής προσοχή στην εκπαίδευση των Αφγανών παιδιών και νέων σε χώρες που φιλοξενούν Αφγανούς πρόσφυγες·

24. υπογραμμίζει ότι το δικαίωμα στην εκπαίδευση και στην πληροφόρηση για τη σεξουαλική αναπαραγωγική υγεία, τον οικογενειακό προγραμματισμό, τις σύγχρονες μεθόδους αντισύλληψης, την ασφαλή και νόμιμη έκτρωση, και τη μητρική, προγεννητική και μεταγεννητική υγειονομική περίθαλψη πρέπει να διασφαλίζεται για όλα τα άτομα·

25. καλεί την Επιτροπή, την ΕΥΕΔ και τα κράτη μέλη, καθώς και τις εθνικές κυβερνήσεις των τρίτων χωρών, να αναπτύξουν ειδικά προγράμματα για τη διαχείριση και τον μετριασμό του αντικτύπου στην ψυχική υγεία και του ψυχοκοινωνικού αντικτύπου της έξαρσης της νόσου COVID-19 στα παιδιά, τους δασκάλους και τις κοινότητές τους, και να σχεδιάσουν ειδικές εκστρατείες πρόληψης σχετικά με τους κινδύνους κατά τη χρήση του Διαδικτύου, όπως η παρενόχληση, το λαθρεμπόριο, η σεξουαλική κακοποίηση και ο διαδικτυακός εκφοβισμός, που θα στοχεύουν στα παιδιά, τους γονείς και τους δασκάλους, καθώς και να προωθήσουν ειδικά σχέδια ώστε να συνδράμουν παιδιά που έχουν υπάρξει θύματα των εν λόγω πρακτικών, και τους γονείς αυτών·

26. υπογραμμίζει την ανάγκη για προγράμματα κατάλληλης για την ηλικία, τεκμηριωμένης και ολοκληρωμένης σεξουαλικής διαπαιδαγώγησης, προκειμένου να μειωθεί η ευάλωτη κατάσταση των κοριτσιών και των νέων γυναικών όσον αφορά τις πρόωρες γεννήσεις και τις ανεπιθύμητες κυήσεις, τους γάμους παιδιών, την πορνεία, τη μετάδοση του HIV και τη βία με βάση το φύλο·

27. σημειώνει ότι η αναλογία μαθητών προς καταρτισμένους επαγγελματίες στην υποσαχάρια περιοχή παραμένει υψηλή, παρά τις διάφορες προσπάθειες της ΕΕ και τη βοήθεια που παρέχει· επισημαίνει τους μέσους όρους σε επίπεδο περιφέρειας που αντιστοιχούν σε 58 μαθητές ανά καταρτισμένο εκπαιδευτικό στην πρωτοβάθμια εκπαίδευση και σε 43 μαθητές ανά καταρτισμένο εκπαιδευτικό στη δευτεροβάθμια εκπαίδευση· επισημαίνει ότι πολλές αναπτυσσόμενες χώρες δυσκολεύονται να αξιοποιήσουν αποτελεσματικά τους πόρους και ότι πολύ συχνά η αύξηση των δαπανών για την εκπαίδευση δεν μεταφράζεται σε περισσότερη μάθηση και βελτίωση του ανθρώπινου κεφαλαίου· τονίζει τον ρόλο των εκπαιδευτικών σε όλα τα επίπεδα στη διευκόλυνση της μάθησης, τη σημασία της τεχνολογίας για τη μάθηση και την αποτελεσματική διαχείριση των σχολικών μονάδων και των εκπαιδευτικών συστημάτων στις χώρες αυτές· υπενθυμίζει ότι, σύμφωνα με την UNESCO, υπάρχει ανάγκη να προσληφθούν τουλάχιστον 15 εκατομμύρια εκπαιδευτικοί για την επίτευξη των εκπαιδευτικών στόχων στην υποσαχάρια Αφρική έως το 2030, σύμφωνα με τον ΣΒΑ 4·

28. ζητεί από την Επιτροπή, την ΕΥΕΔ και τα κράτη μέλη της ΕΕ να στηρίξουν τις αρχές των χωρών εταίρων στην αντιμετώπιση των προκλήσεων στα εκπαιδευτικά συστήματα, ώστε να είναι σε θέση να ανταπεξέλθουν σε μελλοντικές κρίσεις, και να καταστούν τα συστήματα πιο ανθεκτικά και χωρίς αποκλεισμούς, να εφαρμόσουν προγράμματα μαθησιακής ανάκαμψης, να προστατεύσουν τους εκπαιδευτικούς προϋπολογισμούς, με ειδικές επενδύσεις σε ποιοτική, οικονομικά προσιτή και χωρίς αποκλεισμούς εκπαίδευση, συμπεριλαμβανομένων των εργαλείων εκπαιδευτικής τεχνολογίας, της κατάρτισης των εκπαιδευτικών, και άλλων πόρων για να διασφαλιστεί ότι τα παιδιά και οι νέοι αξιοποιούν πλήρως τις δυνατότητές τους, είναι προετοιμασμένοι για τη ζωή και δεν χάνουν ευκαιρίες εισόδου στην αγορά εργασίας αργότερα στη ζωή, φροντίζοντας τις εκπαιδευτικές ανάγκες και τα δικαιώματα κάθε παιδιού· τονίζει ότι τα προγράμματα εξ αποστάσεως μάθησης που έχουν σχεδιαστεί για την αντιμετώπιση μελλοντικών κρίσεων πρέπει να περιλαμβάνουν διαφορετικά υλικά εκμάθησης, συμπεριλαμβανομένου του έντυπου υλικού, προκειμένου να είναι προσβάσιμα στα πιο μειονεκτούντα και περιθωριοποιημένα παιδιά·

29. χαιρετίζει τη Διακήρυξη της UNESCO στο Παρίσι: μια παγκόσμια έκκληση για επένδυση στο μέλλον της εκπαίδευσης· προτρέπει τις χώρες σε όλο τον κόσμο να θεωρούν την εκπαίδευση ως επένδυση και όχι ως δαπάνη· πιστεύει ότι η επαρκής και αποτελεσματική οικονομική στήριξη στην εκπαίδευση αποτελεί προϋπόθεση για την εξάλειψη της φτώχειας και την ενίσχυση της ευημερίας, ιδίως σε μια περίοδο κατά την οποία οι δημόσιοι πόροι περιορίζονται όλο και περισσότερο από ανταγωνιστικές απαιτήσεις σε τομείς που έχουν επηρεαστεί αρνητικά όπως η υγεία και η εκπαίδευση· ζητεί από την Επιτροπή και τα κράτη μέλη να αυξήσουν σημαντικά τη χρηματοδότηση της εκπαίδευσης στις διεθνείς τους στρατηγικές ανάπτυξης και βοήθειας·

30. υπογραμμίζει ότι οι νέοι αποτελούν τα πλέον πολύτιμα πλεονεκτήματα προκειμένου να τονωθεί η οικονομική ανάπτυξη των χωρών·

31. υπενθυμίζει ότι η παγκόσμια κοινότητα έχει δεσμευτεί να βελτιώσει την ποιότητα της εκπαίδευσης έως το 2030 (ΣΒΑ 4)·

32. ζητεί να αυξηθούν οι διεθνείς εκπαιδευτικές ανταλλαγές μεταξύ των νέων στην Αφρική και την ΕΕ, μέσω προγραμμάτων όπως το Erasmus και το Erasmus για νέους επιχειρηματίες, με στόχο να βοηθηθούν οι νέοι επιχειρηματίες να αποκτήσουν τις κατάλληλες δεξιότητες για τη διοίκηση επιχειρήσεων·

33. καλεί τα κράτη μέλη να λάβουν υπόψη το γεγονός ότι η υγειονομική κρίση COVID-19 έχει επιδεινώσει την κατάσταση όσων κρατούνται σε καταυλισμούς στη Συρία και να επαναπατρίσουν αμέσως όλα τα ευρωπαϊκά παιδιά που κρατούνται σε αυτούς τους καταυλισμούς, διασφαλίζοντας ότι πρωταρχικό μέλημα θα είναι το υπέρτατο συμφέρον του παιδιού·

34. τονίζει ότι είναι σημαντικό να συμπεριληφθούν στα σχέδια ανάκαμψης προγράμματα επαγγελματικής κατάρτισης και «δεύτερης ευκαιρίας» για να βοηθηθούν τα παιδιά και οι νέοι να εισέλθουν στην αγορά εργασίας· καλεί την Επιτροπή, την ΕΥΕΔ, τα κράτη μέλη και τρίτες χώρες να προσφέρουν επιθυμητές μελλοντικές προοπτικές για τους νέους·

35. τονίζει τη σημασία της πλαισίωσης των επενδύσεων στην κατάρτιση και την εκπαίδευση με τη στήριξη της δημιουργίας θέσεων εργασίας, ώστε να υπάρξει καλύτερη μελλοντική προοπτική για την επόμενη γενιά νέων στην Αφρική και σε άλλες αναπτυσσόμενες περιοχές· επισημαίνει την ιδιαίτερη σημασία της σύμπραξης δημόσιου και ιδιωτικού τομέα για την επίτευξη του ΣΒΑ 8 σχετικά με την πρόσβαση σε αξιοπρεπή εργασία· υπενθυμίζει την ουσιαστική σημασία της δευτεροβάθμιας εκπαίδευσης και της επαγγελματικής κατάρτισης για την απασχολησιμότητα των νέων και τη βιώσιμη ανάπτυξη· σημειώνει περαιτέρω ότι ο αυξανόμενος πληθυσμός των νέων της Αφρικής απαιτεί πρωτίστως τη στήριξη της ποιοτικής εκπαίδευσης και την προώθηση της κατάρτισης σε επαγγελματικές δεξιότητες, προκειμένου να αυξηθεί η κινητικότητα και η πρόσβαση στις αγορές και τα δικαιώματα·

36. καλεί την ΕΕ να προωθήσει τις επενδύσεις στην επαγγελματική κατάρτιση και τη διά βίου μάθηση και την ενίσχυση των εκπαιδευτικών δομών, σε συνεργασία με τον ιδιωτικό τομέα, για την αξιοποίηση του ανθρώπινου κεφαλαίου·

37. τονίζει τη σημασία της συνεχούς επαγγελματικής εξέλιξης και της ενισχυμένης χρηματοδοτικής στήριξης των εκπαιδευτικών, παρέχοντάς τους τη δυνατότητα να αντιμετωπίζουν τις μαθησιακές απώλειες των μαθητών τους, να μπορούν να αντιδρούν στις προσωπικές κοινωνικές συνθήκες, την οικογενειακή κατάσταση και τα προβλήματα ψυχικής υγείας των μαθητών, καθώς και να ενσωματώνουν την ψηφιακή τεχνολογία στη διδασκαλία τους· τονίζει την επείγουσα ανάγκη να αξιοποιηθεί η ευκαιρία και να γίνει χρήση των ταμείων ανάκαμψης της COVID-19 και των εσπευσμένων καινοτόμων μέτρων ώστε να διασφαλιστεί η εξ αποστάσεως μάθηση κατά τη διάρκεια της πανδημίας για να επαναπροσδιοριστεί η εκπαίδευση και να οικοδομηθούν συστήματα που είναι πιο προοδευτικά, συμπεριληπτικά, ευέλικτα και ανθεκτικά· φρονεί ότι οι νέες αυτές προσεγγίσεις πρέπει να αντιμετωπίζουν μαθησιακές απώλειες, να αποτρέπουν την εγκατάλειψη του σχολείου, και να διασφαλίζουν την κοινωνική και συναισθηματική ευημερία των μαθητών, των εκπαιδευτικών και του προσωπικού·

38. τονίζει τον ρόλο της άτυπης και άτυπης εκπαίδευσης, της εκπαίδευσης για την ιδιότητα του πολίτη και του εθελοντισμού· καλεί την Επιτροπή να υποστηρίξει τις τρίτες χώρες για τη βελτίωση της αναγνώρισης των μη τεχνικών δεξιοτήτων· επιμένει στην προώθηση πρακτικών αλληλεγγύης μεταξύ των γενεών και καθοδήγησης για τη μείωση των ανισοτήτων, του αποκλεισμού ή της πρόωρης εγκατάλειψης του σχολείου·

39. ζητεί την επιτάχυνση των ανταλλαγών γνώσεων και της κινητικότητας σε παγκόσμιο επίπεδο και για όλα τα επίπεδα εκπαίδευσης εντός και μεταξύ κρατών και περιφερειών, αναγνωρίζοντας παράλληλα την περίπλοκη και αμφισβητούμενη ιστορία των παγκόσμιων σχέσεων, και τονίζει τη σημασία της προώθησης της πολιτιστικής κληρονομιάς, της πολιτιστικής ταυτότητας, της ιστορίας, της τέχνης και της παγκόσμιας πολιτειότητας μέσω της εκπαίδευσης· επισημαίνει τις δυνατότητες συνδυασμού διαδικτυακών ανταλλαγών και ταξιδιών για τον σκοπό αυτό·

40. τονίζει τη σημασία της ανάπτυξης και της ενίσχυσης δραστηριοτήτων ευαισθητοποίησης που σχετίζονται με την κλιματική αλλαγή και την προστασία του περιβάλλοντος και τον αντίκτυπό τους στα παιδιά και τις μελλοντικές γενιές· ζητεί να καταστεί η περιβαλλοντική εκπαίδευση βασική συνιστώσα των σχολικών προγραμμάτων·

41. τονίζει τον σημαντικό ρόλο της φυσικής αγωγής στα σχολεία, καθώς η σωματική άσκηση και ο υγιεινός τρόπος ζωής είναι κλειδί για τη βελτίωση της υγείας των μαθητών· καλεί την Επιτροπή και την ΕΥΕΔ να υποστηρίξουν τις εθνικές αρχές στη διασφάλιση επαρκών και ασφαλών αθλητικών εγκαταστάσεων στα σχολεία και την κατάρτιση ειδικευμένων καθηγητών φυσικής αγωγής·

42. εφιστά την προσοχή στην ανάγκη να αξιοποιηθούν οι συνέργειες μεταξύ πολιτισμού και εκπαίδευσης ώστε να διαμορφωθούν βιώσιμες, χωρίς αποκλεισμούς και ανθεκτικές κοινωνίες· καλεί, στο πλαίσιο αυτό, την Επιτροπή και την ΕΥΕΔ να υποστηρίξουν τις εθνικές αρχές στην συμπερίληψη των τεχνών και του πολιτισμού σε σχολικά προγράμματα και δραστηριότητες εκτός προγράμματος σπουδών, ώστε να εμπλουτιστεί η εκπαιδευτική και μαθησιακή εμπειρία των μαθητών σε τρίτες χώρες·

43. θεωρεί ότι οι εθνικές κυβερνήσεις — και οι αρμόδιες εθνικές, περιφερειακές ή τοπικές αρχές τους — πρέπει να επικοινωνούν με τα παιδιά με τρόπο φιλικό προς αυτά, προκειμένου να εξηγούν τα μέτρα που έχουν ληφθεί για τον περιορισμό της εξάπλωσης της νόσου COVID-19, τις επιπτώσεις και τους κινδύνους της νόσου COVID-19, καθώς και να ενημερώνουν τα παιδιά για τα δικαιώματά τους·

44. τονίζει τη σημασία της απόκτησης δεξιοτήτων, ιδίως μέσω της διά ζώσης μάθησης, που θα επιτρέψει στα παιδιά να προοδεύσουν καθ’ όλη τη διάρκεια της ζωής τους, για παράδειγμα όσον αφορά τις προσωπικές σχέσεις, τις δεξιότητες σπουδών, την ενσυναίσθηση και τη συνεργασία· υπογραμμίζει τη σημασία του να μπορούν τα παιδιά να παίζουν και να έχουν ψυχαγωγικές δραστηριότητες ως βασικό στοιχείο της ανάπτυξής τους, όπως αναγνωρίζεται στο άρθρο 31 της Σύμβασης των Ηνωμένων Εθνών για τα Δικαιώματα του Παιδιού· ζητεί να ληφθούν τα κατάλληλα βήματα ώστε να ενισχυθεί η απόλαυση των ψυχαγωγικών και πολιτιστικών δραστηριοτήτων από τα παιδιά, τόσο ως δικαιώματα από μόνα τους όσο και ως μέσο για τη βελτίωση της ψυχικής υγείας των παιδιών και της γενικής ευεξίας·

45. επαναλαμβάνει την έκκλησή του προς όλα τα κράτη μέλη του ΟΗΕ που δεν το έχουν πράξει ακόμη να επικυρώσουν τη Σύμβαση του ΟΗΕ για τα Δικαιώματα του Παιδιού, τονίζοντας παράλληλα ότι είναι σημαντικό να καταστεί αυτό το βασικό μέσο για τα ανθρώπινα δικαιώματα αποτελεσματικό παγκοσμίως·

46. τονίζει την ανάγκη για κατάλληλη αξιολόγηση, επαναληπτική εξέταση και παρακολούθηση του αντικτύπου των πρωτοβουλιών που ξεκίνησαν κατά τη διάρκεια της κρίσης, προκειμένου να προσδιοριστούν τα κενά και οι ελλείψεις και να καθοριστεί ο τρόπος με τον οποία αυτά μπορούν να αντιμετωπιστούν·

47. δεσμεύεται να καταστήσει την εκπαίδευση βασικό θέμα των συζητήσεων στο έργο των κοινοβουλευτικών αντιπροσωπειών, ιδίως μέσω των μικτών Κοινοβουλευτικών Συνελεύσεων όπως η Κοινοβουλευτική Συνέλευση Ίσης Εκπροσώπησης ΑΚΕ-ΕΕ·

48. αναθέτει στην Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

(1) Συγκεκριμένα, τη Γενική Παρατήρηση αριθ. 5 σχετικά με τα γενικά μέτρα εφαρμογής της Σύμβασης για τα Δικαιώματα του Παιδιού· τη Γενική Παρατήρηση αριθ. 6 σχετικά με τη μεταχείριση ασυνόδευτων και χωρισμένων από την οικογένειά τους παιδιών που βρίσκονται εκτός της χώρας καταγωγής τους· τη Γενική Παρατήρηση αριθ. 10 σχετικά με τα δικαιώματα στη δικαιοσύνη ανηλίκων· τη Γενική Παρατήρηση αριθ. 12 σχετικά με το δικαίωμα ακρόασης του παιδιού· τη Γενική Παρατήρηση αριθ. 13 σχετικά με το δικαίωμα του παιδιού να είναι απαλλαγμένο από κάθε μορφή βίας· τη Γενική Παρατήρηση αριθ. 14 σχετικά με το δικαίωμα του παιδιού να δίνεται πρωταρχική σημασία στο υπέρτατο συμφέρον του· τη Γενική Παρατήρηση αριθ. 15 σχετικά με το δικαίωμα του παιδιού να απολαμβάνει το υψηλότερο δυνατό επίπεδο υγείας· και τη Γενική Παρατήρηση αριθ. 16 σχετικά με κρατικές υποχρεώσεις όσον αφορά τις επιπτώσεις του επιχειρηματικού τομέα στα δικαιώματα των παιδιών.

(2) ΕΕ C 232 της 16.6.2021, σ. 2.

(3) ΕΕ C 474 της 24.11.2021, σ. 130.

(4) Γραφείο Ερευνών της UNICEF, «COVID-19: Missing More Than a Classroom — The impact of school closures on children’s nutrition» (COVID-19: Απώλεια όχι μόνο της τάξης — Ο αντίκτυπος του κλεισίματος των σχολείων στη διατροφή των παιδιών), Ιανουάριος 2021.

(5) UNESCO, Ενημερωτικό δελτίο αριθ. 46, «More Than One-Half of Children and Adolescents Are Not Learning Worldwide» (Περισσότερα από τα μισά παιδιά και έφηβοι παγκοσμίως δεν μαθαίνουν), Σεπτέμβριος 2017.

(6) Έκθεση του ΟΗΕ για τους στόχους βιώσιμης ανάπτυξης 2021, 15 Ιουλίου 2021.

(7) UNESCO, «How many students are at risk of not returning to school?» (Πόσοι μαθητές κινδυνεύουν να μην επιστρέψουν στο σχολείο;), 30 Ιουλίου 2020.

(8) Δελτίο Τύπου της Ευρωπόλ, της 19ης Ιουνίου 2020, με τίτλο «Exploiting isolation: sexual predators increasingly targeting children during COVID pandemic» (Εκμετάλλευση της απομόνωσης: οι σεξουαλικοί θηρευτές στοχεύουν ολοένα και περισσότερο τα παιδιά στη διάρκεια της πανδημίας της COVID).